Keywords

Summary



Keywords

1. Konkurenca – Pravila Unije – Podjetje – Pojem – Pooblaščeni računovodje – Vključitev

(členi 101, 102 in 106 PDEU)

2. Karteli – Sklepi podjetniških združenj – Pojem – Ureditev sistema obveznega usposabljanja pooblaščenih računovodij, ki jo je sprejela zbornica pooblaščenih računovodij države članice – Vključitev

(člen 101 PDEU)

3. Karteli – Vpliv na trgovino med državami članicami – Merila presoje

(člen 101 PDEU)

4. Karteli – Škodovanje konkurenci – Sklepi podjetniških združenj – Ureditev sistema obveznega usposabljanja pooblaščenih računovodij, ki jo je sprejela zbornica pooblaščenih računovodij države članice – Presoja protikonkurenčnih učinkov s strani nacionalnega sodišča – Izključitev konkurence na precejšnjem delu trga v korist navedene zbornice in določitev diskriminatornih pogojev v škodo konkurentov na drugem delu trga – Kršitev pravil Unije o konkurenci – Utemeljitev na podlagi nujnosti zagotavljati kakovost storitev, ki jih opravljajo pooblaščeni računovodje – Nujnost

(člena 101(1) in (3) in 106(2) PDEU)

Summary

1. Pooblaščeni računovodje proti plačilu opravljajo računovodske storitve, in sicer med drugim načrtujejo, organizirajo in koordinirajo računovodstva subjektov, podpisujejo njihove bilance stanj in davčne obračune, opravljajo računovodsko in davčno svetovanje ter svetovanje na področju socialne varnosti in zastopajo davčne zavezance, za sestavo računovodskih poročil katerih so odgovorni, v upravnem davčnem postopku, in kot člani svobodnega poklica prevzamejo finančna tveganja, povezana z opravljanjem teh dejavnosti, ker je ob neravnovesju med izdatki in prihodki pooblaščenemu računovodji naloženo, da nosi ugotovljeni primanjkljaj, opravljajo gospodarsko dejavnost in so tako podjetja v smislu člena 101 PDEU, te ugotovitve pa ne more spremeniti niti zapletena in tehnična narava storitev, ki jih ponujajo, niti to, da je opravljanje njihovega poklica pravno urejeno.

(Glej točki 37 in 38.)

2. Uredbo, kot je uredba o pridobivanju kreditnih točk (Regulamento da Formação de Créditos), ki jo je sprejela poklicna zbornica, kot je Ordem dos Técnicos Oficiais de Contas (zbornica pooblaščenih računovodij, v nadaljevanju: OTOC), je treba šteti za sklep podjetniškega združenja v smislu člena 101(1) PDEU.

Prvič, za tako uredbo namreč ni mogoče šteti, da ne spada na področje gospodarske dejavnosti, ker OTOC sam ponuja usposabljanja, namenjena pooblaščenim računovodjem, in ker za dostop drugih ponudnikov storitev, ki bi želeli izvajati tako usposabljanje, veljajo pravila, določena v zadevni uredbi. Poleg tega je obveznost pooblaščenega računovodje, da se usposablja v skladu s pravili, ki so določena v tej uredbi tesno povezana z izvajanjem poklicne dejavnosti, neizpolnjevanje te obveznosti bi namreč lahko povzročilo disciplinske sankcije, kot so prekinitev članstva do treh let ali izključitev iz članstva v tej poklicni zbornici. Tudi ob predpostavki, da navedena uredba ne bi neposredno vplivala na gospodarsko dejavnost samih pooblaščenih računovodij, ta okoliščina ni taka, da bi se na podlagi nje sklep podjetniškega združenja izvzel s področja uporabe člena 101 PDEU. Tak sklep bi namreč lahko preprečeval, omejeval ali izkrivljal konkurenco v smislu člena 101(1) PDEU ne le na trgu, na katerem člani poklicne zbornice opravljajo dejavnost, ampak tudi na drugem trgu, na katerem ta poklicna zbornica sama opravlja gospodarsko dejavnost.

Drugič, kadar poklicna zbornica, kot je OTOC, sprejema uredbo o pridobivanju kreditnih točk ne izvaja značilnih pooblastil javne oblasti, ampak prej nastopa kot regulativni organ za neki poklic, opravljanje dejavnosti katerega sicer pomeni gospodarsko dejavnost.

Pravni okvir, v katerem se ti sporazumi med podjetji oziroma sklepi združenj podjetij sprejemajo, ter pravna opredelitev tega okvira v različnih nacionalnih pravnih redov ne vplivata na uporabo pravil Unije o konkurenci, zlasti člena 101 PDEU. Natančneje, statut OTOC tej ne podeljuje izključne pravice za zagotavljanje usposabljanj, namenjenih pooblaščenim računovodjem, in ne določa pogojev za dostop izvajalca usposabljanja na trg obveznega usposabljanja pooblaščenih računovodij.

Okoliščina, da OTOC ne uresničuje pridobitnega cilja ni ovira za to, da se subjekt, ki izvaja dejavnosti na trgu, obravnava kot podjetje, saj je ta ponudba storitev konkurenčna ponudbi drugih izvajalcev, katerih cilj je dobiček.

(Glej točke od 41 do 46, 48, 51, 52, 56, 57, 59 in točko 1 izreka.)

3. Glej besedilo odločbe.

(Glej točko 65.)

4. Uredba, s katero je vzpostavljen sistem obveznega usposabljanja pooblaščenih računovodij, da bi se zagotovila kakovost storitev, ki jih ponujajo zadnjenavedeni, kot je uredba o pridobivanju kreditnih točk, ki jo je sprejela poklicna zbornica, kakršna je Ordem dos Técnicos Oficiais de Contas (zbornica pooblaščenih računovodij, v nadaljevanju: OTOC), pomeni omejitev konkurence, ki je prepovedana na podlagi člena 101 PDEU, če izključuje, kar mora preveriti predložitveno sodišče, konkurenco na precejšnem delu upoštevnega trga v korist te poklicne zbornice in na drugem delu tega trga določa diskriminatorne pogoje v škodo konkurentov navedene poklicne zbornice.

Vendar pa je treba upoštevati, da za vsak sklep podjetniškega združenja, ki bi lahko omejeval svobodo ravnanja strank, ne velja nujno prepoved iz člena 101(1) PDEU. Za namene uporabe te določbe v zadevnem primeru je namreč treba najprej upoštevati celotni kontekst, v katerem je bil sklep podjetniškega združenja sprejet ali učinkuje, in še posebej njegove cilje. V zvezi s tem se zdi, da te omejitve, ki jih je določila OTOC, presegajo, kar je potrebno za zagotovitev kakovosti storitev pooblaščenih računovodij.

Nazadnje, pogoji za uporabo na eni strani izjeme iz člena 101(3) PDEU in na drugi strani iz člena 106(2) PDEU niso izpolnjeni.

(Glej točke od 68 do 73, 93, od 97 do 108 in točko 2 izreka.)